## Odluka o izmjeni i dopuni Odluke o načinu prodaje, cijeni, posebnim pogodnostima, vremenu prodaje i uvjetima prodaje dionica INA-Industrija nafte d.d. zaposlenicima i ranije zaposlenima u društvima ko

### NN 94/2007 (13.9.2007.), Odluka o izmjeni i dopuni Odluke o načinu prodaje, cijeni, posebnim pogodnostima, vremenu prodaje i uvjetima prodaje dionica INA-Industrija nafte d.d. zaposlenicima i ranije zaposlenima u društvima ko

# VLADA REPUBLIKE HRVATSKE

**2826**

Na temelju članka 8., a u svezi s člankom 4. stavkom 1. točkom 2. Zakona o
privatizaciji INA – Industrije nafte d.d. (»Narodne novine«, broj 32/2002),
Vlada Republike Hrvatske je na sjednici održanoj 7. rujna 2007. godine donijela

## ODLUKU

### O IZMJENI I DOPUNI ODLUKE O NAČINU PRODAJE, CIJENI, POSEBNIM POGODNOSTIMA, VREMENU PRODAJE I UVJETIMA PRODAJE DIONICA INA – INDUSTRIJA NAFTE d.d. ZAPOSLENICIMA I RANIJE ZAPOSLENIMA U DRUŠTVIMA KOJA ČINE INA GRUPU

I.

U Odluci o načinu prodaje, cijeni, posebnim pogodnostima, vremenu prodaje i
uvjetima prodaje dionica INA – Industrija naf­te d.d. zaposlenicima i ranije
zaposlenima u društvima koja čine INA grupu (»Narodne novine«, broj 77/2007)
točka III. mijenja se i glasi:

»III.

Pravo na kupnju dionica iz točke I. stavka 1. pod uvjetima iz ove Odluke imaju
zaposlenici koji su u razdoblju od 31. prosinca 1963. godine do dana stupanja na
snagu ove Odluke bili ili jesu u radnom odnosu u INA grupi u skladu sa Zakonom o
radu (»Narod­ne novine«, br. 38/95, 54/95, 65/95, 17/2001, 82/2001, 114/2003,
142/2003, 30/2004, 137/2004 i 68/2005) ili drugim propisima koji reguliraju
radne odnose u vrijeme zasnivanja odnosno trajanja njihovog radnog odnosa.
Zaposlenici iz stavka 1. ove točke imat će pravo na kupnju dio­nica:
a) za godine koje su proveli u radnom odnosu u INA grupi, osim za godine koje su
proveli u radnom odnosu u društvima koja su izdvojena iz INA grupe zajedno sa
svojim temeljnim kapitalom od dana izdvajanja (u daljnjem tekstu: izdvojena
društva);
b) ukoliko nisu kupili dionice ili udjele izdvojenih društava temeljem članka 5.
stavaka 1. i 2. Zakona o privatizaciji (»Narodne novine«, br. 21/96, 71/97 i
73/00) i članka 5. stavka 1. točaka 1., 2. i 2a. Zakona o pretvorbi društvenih
poduzeća (»Narodne novine«, br. 19/91, 82/92, 94/93, 2/94 i 9/95), odnosno
drugih posebnih propisa, odluka, ugovora ili sporazuma kojim se regulira pravo
zaposlenika i bivših zaposlenika na kupnju dionica ili udjela društava koja čine
ili su činila INA grupu.
Pravo na kupnju dionica iz točke I. stavka 1. ove Odluke nemaju:
a) osobe koje su bile ili jesu u radnom odnosu isključivo u izdvojenim društvima
ili u njihovim pravnim prednicima ili u dijelovima pravnih prednika INA d.d.
koji su preneseni u takva izdvojena društva;
b) osobe koje su kupile dionice ili udjele izdvojenih društava temeljem članka
5. stavaka 1. i 2. Zakona o privatizaciji i članka 5. stavka 1. točaka 1., 2. i
2a. Zakona o pretvorbi društvenih poduzeća, odnosno drugih posebnih propisa,
odluka nadležnih tijela, ugovora ili sporazuma kojim se regulira pravo
zaposlenika i bivših zaposlenika na kupnju dionica ili udjela društava koja čine
ili su činila INA grupu; i
c) osobe koje su bile zaposlene u INA – TRGOVINA, poduzeće za promet naftnim
derivatima, s.p.o., Zagreb, poduzeću u sklopu zajednice poduzeća s ograničenom
supsidijarnom odgovornošću INA-INDUSTRIJA NAFTE, Zagreb, i to do i na dan 7.
prosinca 1990. godine u OOUR Naftni derivati, Beograd, te do i na dan 9.
listopada 1991. godine u Radnoj jedinici Naftni derivati Banja Luka, odnosno u
onim dijelovima tih poduzeća u kojem je provedeno osporavano izdvajanje imovine
na području današnje Republike Srbije i današ­nje Bosne i Hercegovine –
Republike Srpske, sve do pravomoćnog okončanja svih sporova koje INA d.d. vodi
vezano za imovinu navedenih poduzeća. Odluka o pravu zaposlenika iz ovog stavka
na kupnju dionica donijet će se, ovisno o ishodu sporova, nakon pravomoćnog
okončanja navedenih sporova.
Zaposlenici koji imaju pravo na kupnju dionica iz točke I. stavka 1. ove Odluke
utvrdit će se popisom zaključno sa stanjem na dan 25. srpnja 2007. godine (dalje
u tekstu: popis zaposlenika). Popis zaposlenika će između ostalog sadržavati i
broj punih godina koje je svaki zaposlenik proveo u radnom odnosu u INA grupi za
koje, temeljem stavka 1. i stavka 2. ove točke ostvaruje pravo na kupnju
dionica, a sastavit će ga INA d.d. temeljem svojih evidencija, a konačno
potvrditi Hrvatski zavod za mirovinsko osiguranje najkasnije do početka prodaje
dionica temeljem ove Odluke.
Pravo na kupnju dionica iz točke I. stavka 1. pripada isključivo zaposleniku
koji je utvrđen u popisu iz prethodnog stavka ove točke. U slučaju da zaposlenik
premine nakon dana određenog u stavku 4. ove točke a prije isteka zadnjeg dana
roka za ostvarivanje prava iz ove Odluke, pravo takvog zaposlenika na kupnju
dionica prenosi se na njegove nasljednike koji pravomoćnim rješenjem o
nasljeđivanju dokažu svoje nasljedno pravo. Agent za provođenje postupka prodaje
dionica temeljem ove Odluke će na odgovarajući način osigurati ostvarivanje
prava takvih nasljednika na kupnju dionica sukladno pravomoćnom rješenju o
nasljeđivanju, ukoliko su ispunjeni drugi uvjeti za kupnju dionica u skladu sa
postupkom određenim ovom Odlukom te javnim pozivom na kupnju dionica.
Zaposlenici koji imaju pravo na kupnju te kupe dionice iz točke 1. stavka 1. ove
Odluke neće imati pravo na kupnju dionica ili udjela u drugim društvima koja
čine ili su činile INA grupu temeljem Zakona o privatizaciji, Zakona o
pretvorbi, odnosno drugih posebnih propisa, odluka, ugovora ili sporazuma kojim
se regulira pravo zaposlenika i bivših zaposlenika na kupnju dionica ili udjela
društava koja čine INA grupu.«

II.

U točki VI. stavku 2. podtočki 3. iza riječi »rok za podnošenje dokumentacije za
kupnju« dodaju se riječi »te rok za evidentiranje uplata na računu agenta za tu
namjenu«.
U stavku 8. podtočki d) riječi »roka za kupnju dionica« zamjenjuju se riječima
»roka za evidentiranje uplata na računu agenta za tu namjenu«.

III.

U točki VII. stavku 5. podtočki 2. iza riječi »rok za podnošenje ugovora za
kupnju dodatnih dionica« dodaju se riječi »te rok za evidentiranje uplata na
računu agenta za tu namjenu«.
U stavku 7. podtočki f) riječi »roka za kupnju dodatnih dionica« zamjenjuju se
riječima »roka za evidentiranje uplata na računu agenta za tu namjenu«.

IV.

Ova Odluka stupa na snagu danom objave u »Narodnim novinama«.

Klasa: 310-05/02-03/03
Urbroj: 5030105-07-7
Zagreb, 7. rujna 2007.

Predsjednik
**dr. sc. Ivo Sanader**, v. r.

Odluka, NN 94/2007-2826
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)